આ સિવાય અકિરા કુરોસાવાની વર્ષ 1950માં આવેલી ફિલ્મ રાશોમોનને પણ વિશ્વની મહાન ફિલ્મ ગણવામાં આવે છે. આ ફિલ્મ જ્યારે સૌપ્રથમ જાપાનમાં રિલીઝ થઈ હતી ત્યારે જાપાની ફિલ્મ ક્રિટિક્સને આ ફિલ્મમાં કશું ખાસ લાગ્યું નહોતું અને જે નાનકડા એવા જાપાની ફિલ્મ સ્ટુડિયોએ આ ફિલ્મમાં પૈસા લગાવ્યા હતા તેના માલિકને પણ આ ફિલ્મ એટલી કંટાળાજનક લાગી હતી કે તેણે આ ફિલ્મની ક્રેડિટ્સમાંથી પોતાનું નામ હટાવી લીધું હતું. પણ, જ્યારે વર્ષ 1951માં સૌપ્રથમ વખત આ રાશોમોન ફિલ્મ વેનિસ ફિલ્મ ફેસ્ટિવલ અને અમેરિકામાં રિલીઝ કરવામાં આવી તો પશ્ચિમના દર્શકો અને ફિલ્મમેકર્સ આ ફિલ્મ જોઈને મંત્રમુગ્ધ થઈ ગયા હતા. આ પ્રથમ વખત હતું કે જ્યારે જાપાનીઝ સિનેમા ઈન્ટરનેશનલ લેવલે પોતાની ઊંડી છાપ છોડી રહ્યું હતું અને અકિરા કુરોસાવાની ફિલ્મ્સનો પ્રથમ વખત પશ્ચિમની સાથે પરિચય થયો હતો. પણ રાશોમોન ફિલ્મ રિલીઝ થઈ ત્યારે પ્રથમ વખત પશ્ચિમ અને તે પ્રકારના વિશ્વ સિનેમા પર પોતાનો પ્રભાવ જાળવી રાખનાર હોલિવૂડને વાર્તા કહેવાની નવી શૈલી જાણવા મળી, બાદમાં તેને રાશોમોન ઈફેક્ટના નામથી ઓળખવામાં આવી. અહીં જાપાની કલાકારોના અભિનય અને પીરિયડ ફિલ્મના માધ્યમ થકી એક જાપાની સંસ્કૃતિનો પણ પશ્ચિમને પરિચય થયો. આ સિવાય રાશોમોનમાં જોવા મળતી મૌલિક અને આકર્ષક સિનેમેટોગ્રાફી, બ્લેક એન્ડ વ્હાઈટ ઈમેજ પર જોવા મળતા તડકા અને છાંયડાના અદ્ભુત ખેલથી લોકો પ્રભાવિત થઈ ગયા. વર્ષ 1952માં રાશોમોનને ઓસ્કર એવોર્ડ પણ આપવામાં આવ્યો. દોઢ કલાકની ફિલ્મ રાશોમોનની વાર્તા જાણે એમ છે કે જંગલોમાં એક સમુરાઈની હત્યા થઈ જાય છે અને ઘટનાસ્થળ પર હાજર તેની પત્ની, જંગલી ડાકૂ, એક કઠિયારો અને મૃત સમુરાઈ જાતે આત્મા બનીને ન્યાયાલયમાં સાક્ષી તરીકે આવે છે. આ ચારેય લોકો એક જ ઘટનાના ચાર અલગ-અલગ અને વિરોધાભાસી પણ પોતાની વાતને સત્ય સાબિત કરતા તથ્યો રજૂ કરે છે. પણ આજ સુધી આ ફિલ્મનું એ સત્ય કોઈ જાણી નથી શકયું કે સમુરાઈને કોણે અને કયા હથિયારથી મારી નાખ્યો. એવું નથી કે દર્શકો આ ફિલ્મ સમજવામાં નિષ્ફળ રહ્યા પણ આ ફિલ્મના દિગ્દર્શક અકિરા કુરોસાવાનો હેતુ જ ફિલ્મનું અંતિમ સત્ય દેખાડવાનો નહોતો. આ ફિલ્મમાં સત્યની શોધ નથી પણ સત્યના વિવિધ પાસાઓ રજૂ કરવામાં આવ્યા છે. અકિરા કુરોસાવાની ફિલ્મો અમર છે અને તે ક્યારેય જૂની નહીં થાય કારણકે ક્લાસિકનો ક્લાસ કાયમ રહે છે. આ જ કુરોસાવાની ફિલ્મોનું અંતિમ સત્ય છે.